《春日书情寄元校书伯和相国元子》
唐代·耿湋

数岁平津邸，诸生出门时。羁孤力行早，疏贱托身迟。

芳草看无厌，青山到未期。贫居悲老大，春日上茅茨。

卫玠琼瑶色，玄成鼎鼐姿。友朋汉相府，兄弟谢家诗。

律合声虽应，劳歌调自悲。流年不可住，惆怅镜中丝。

作者简介：耿湋 [唐] （约公元七六三年前后在世），字洪源，河东（今属山西）人，唐代诗人。生卒年及生平均不详，约公元七六三年前后在世，大历十才子之一。登宝应元年进士第，官右拾遗。工诗，与钱起、卢纶、司空曙诸人齐名。湋诗不深琢削，而风格自胜。集三卷，今编诗二卷。